Anak Jantan

Anak Jantan ialah  sebuah filem aksi Malaysia tahun 2014 arahan Faizul A. Rashid terbitan Grand Brilliance dan Primeworks Studios. Filem ini ditayangkan pada 30 Oktober 2014.

Sinopsis
Anak Jantan menceritakan kisah Darin yang dihantui oleh kehidupan yang lalu. Gaya hidup negatifnya berubah sama sekali apabila beliau jatuh cinta kepada seorang wanita dari kampungnya bernama Nara. Tidak lama kemudian, pasangan ini berhijrah ke bandar KL untuk memulakan kehidupan baru. 

Mereka dikurniakan seorang anak lelaki yang bijak bernama Saufi. Malangnya, kebahagiaan keluarga mereka tidak bertahan lama dengan ketibaan Somchai, seorang rakan lama yang kembali menyebabkan pergolakan di tempat kerja Darin.

Pelakon

Pelakon utama
 Farid Kamil sebagai Darin
 Nora Danish sebagai Nara
 Bront Palarae sebagai Somchai
 Azhan Rani sebagai Ejen Ali
 Qi Razali sebagai Mat Isa
 Pablo Amirul sebagai Rambo
 Abu Bakar Omar sebagai Pak Dee
 Aznah Hamid sebagai Mak Nara
 Ezzaty Abdullah sebagai Wartawan

Penampilan khas
 Rahim Razali
 Cristina Suzanne
 Henzi Andalas 
 Tengku Iesta Tengku Alaudin

Penerbitan
Anak Jantan ditulis oleh Opie Harris dan diarahkan oleh Faizul A. Rashid yang sebelum ini mengarahkan filem Bisikan Syaitan (2013).

Farid Kamil dan Bront Palarae yang sebelum ini bekerjasama dalam filem Anak Halal (2007) dan V3 Samseng Jalanan (2010) menjayakan watak utama dalam filem ini. Bagi menghidupkan peranan masing-masing, Bront dan Farid melakukan lagak ngeri sendiri, dengan sokongan pakar aksi lagak ngeri Thailand. Beberapa adegan yang menggunakan dialog bahasa Siam oleh pelakon Thailand dan dialih suara ke Bahasa Melayu bagi memudahkan pemahaman penonton. Hampir 15 peratus penceritaan dalam Anak Jantan telah dipotong oleh Lembaga Penapisan Filem (LPF).

Faizul dalam temuramah bersama Sinar Harian berkata idea untuk menghasilkan filem ini sudah lama tercetus bersama penerbit, Abdul Latiff Mohaideen dan Penerbit Eksekutif, Tengku Iesta Tengku Alaudin. Beliau berkata: "Idea ini bermula apabila menceritakan detik debaran ketika anak saya, Arissa Aqila, hilang selama lima minit di pasaraya." Penggambaran dijalankan di Kuala Lumpur, Langkawi dan Thailand. Faizul turut memberitahu bahawa jalan cerita filem tentang puak yang berselindung di sebalik agama dalam melakukan kekejaman tidak mempunyai kaitan dengan mana-mana kegiatan pengganas.

Rujukan

Pautan luar
 

Filem Malaysia tahun 2014
Filem aksi Malaysia
Filem arahan Faizul A. Rashid